Resolució 157/2017, de 17 de maig
L'Administració té el deure de conservar i gestionar adequadament la informació pública, per tal de fer efectiu el dret d'accés.
El fet que els serveis municipals hagin extraviat un document és indiciari de funcionament deficient dels serveis públics i causa un perjudici directe al dret de la persona reclamant d'accés a la informació pública.
Deure de conservació dels documents.
Númer o d'expedient de la Reclamació: 154/2017
Senti t de la Resolució: Finalització per pèrdua d'objecte de la Reclamació.
L'informe municipal resumit a l'antecedent 6 dóna la informació requerida pels apartats B i C de la Reclamació; de fet, les explicacions ofertes pels serveis municipals excedeixen del que seria exigible en exercici del dret d'accés a la informació pública, ja que motiven i argumenten jurídicament, als sols efectes d'atendre aquesta Reclamació, l'absència de determinats documents, quan el dret d'accés a la informació pública empara únicament l'obtenció de la informació existent a l'Administració.
Per una altra banda, l'informe municipal exposa els motius pels quals no es podria satisfer l'accés a un document (el Projecte inicial de reparcel·lació), que amb tota lògica hauria d'existir i formar part de l'expedient demanat per la persona reclamant.
Certament, els serveis municipals acrediten l'esforç i la diligència esmerçats en la recerca d'aquest document.
Tanmateix, això no ha estat suficient per fer efectiu el dret que inqüestionablement té la persona reclamant a accedir-hi.
Està clar que aquest fet suposa un incompliment del deure establert per l'article 29.3 de la Llei de transparència, accés a la informació pública i bon govern (LTAIPBG), segons el qual "les administracions públiques (...) han d'establir un sistema de gestió de documents, informació i dades integrat que permeti la interoperativitat entre les administracions, la localització de qualsevol document o informació i la vinculació automàtica de cada document o conjunt de dades al seu règim d'accés i publicitat".
I és que l'efectivitat del dret d'accés a la informació pública requereix el compliment d'un deure administratiu bàsic de conservació i gestió adequada dels documents i de la informació pública, que garanteixi la seva localització i possibilitat de lliurament a les persones interessades.
La responsabilitat en la conservació i gestió adequada dels documents públics també és garantida i regulada pels articles 7 i 8 i altres preceptes de la Llei 10/2001, de 13 de juliol, d'arxius i gestió de documents (LAGD).
El fet d'extraviar un document és indiciari d'un funcionament deficient dels serveis públics responsables de la seva custòdia i gestió, causant un perjudici directe al dret d'accés de la persona reclamant.
Procedeix, per tant, constatar aquest fet i recordar a l'Ajuntament la necessitat de complir el seu deure de conservació i gestió adequada dels seus documents, als efectes de fer possible l'exercici del dret d'accés a la informació pública.
Pel demés, cal declarar que en atenció als fets exposats i a les consideracions fetes, aquesta Reclamació ha perdut el seu objecte, en part perquè dues de les seves peticions (apartats B i C) han estat objectivament satisfetes per l'informe municipal i perquè s'ha acreditat la impossibilitat material d'atendre l'altra (apartat A).
En conseqüència, procedeix finalitzar la Reclamació.
Sobre la base dels antecedents i fonaments jurídics exposats, el Ple de la GAIP, en la sessió de 17 de maig de 2017, resol per unanimitat: